ЗэфIэкI лъагэм и нэщэнэ дахэ
КъБКъУ-м и математикэ факультетым иджыблагъэ щекIуэкIащ пшыхь дахэ. Ар траухуат КъБКъУ-м хъыбарегъащIэ технологиехэмрэ экономикэмкIэ и колледжыр (КИТЭ) илъэс 70 зэрырикъум. Абы зыкърагъэхьэлIащ университетым и лэжьакIуэхэм, колледжым илъэс куэдкIэ щылэжьахэмрэ щеджахэмрэ, нэгъуэщIхэми.
Проректор Къэжэр Артуррэ Нэхущ ФатIимэрэ. 1943 гъэм, Хэку зауэшхуэр иджыри имыухами, Къэбэрдей-Балъкъэр республикэм цIыхубэ хозяйствэм зыщиужьу хуожьэж. Шэч хэмылъу, абы IэщIагъэлIхэр хуэгъэхьэзырын хуей мэхъу икIи Ставрополь щыIэ бухгалтер IуэхухэмкIэ еджапIэм и къудамэ Налшык къыщызэIуах, 1962 гъэм ар еджапIэ щхьэхуэ мэхъу, иужькIэ техникум ящI. ЕфIакIуэ зэпытурэ зызыужь еджапIэр 1995 гъэм КъБКъУ-м и нэIэ щIегъэувэ икIи колледж цIэр егъуэт.
— Республикэм, хэбгъэзыхьмэ, Кавказ Ищхъэрэм илъэс 70 хъуауэ мыпхуэдэ еджапIэ дызэриIэр фIыгъуэшхуэу къызолъытэ, — жиIащ КъБКъУ-м и ректорым егъэджэныгъэмкIэ и къуэдзэ Къэжэр Артур. — Мы IуэхущIапIэм къикIуа гъуэгуанэр дахэщ. Республикэм экономикэм зыщиужьыным колледжым хэлъхьэныгъэшхуэ хуищIащ. Ар я фIыщIэщ еджапIэм гурэ псэкIэ щылэжьахэмрэ нобэ жыджэру Iуэхум бгъэдэтхэмрэ. Сынывохъуэхъу иджыри хэвгъахъуэу, фи лэжьыгъэм гукъыдэж къывиту фыкъэгъуэгурыкIуэну.
Къэжэрым КИТЭ-м и унафэщI Нэхущ ФатIимэ иритыжащ Налшык къалэ администрацэм къыбгъэдэкI щIыхь тхылъыр, апхуэдэу жриIэжащ КъБКъУ-м и ректор Къарэмырзэ Барэсбий еджапIэм зэрехъуэхъур.
КъБКъУ-м къыбгъэдэкI щIыхь тхылъхэр Къэжэр Артуррэ Нэхущ ФатIимэрэ иратащ колледжым и егъэджакIуэхэу Амщокъуэ Маринэ, Гуэщокъуэ Замирэ, Къудей Мэрем, Чым Иннэ, Харченкэ Розэ, Абдулаевэ Светланэ, Къумыкъу Майе, Соблыр Оксанэ, ЛIыс Людмилэ, Шаваевэ ФатIимэ сымэ, зэфIэкI лъагэ къэзыгъэлъагъуэ студентхэр щытхъу тхылъхэмкIэ ягъэпэжащ..
— Илъэс 70-р Iущыгъэм, зэфIэкI лъагэм я нэщэнэу ялъытэ, — жиIащ Нэхущ ФатIимэ. – ЕджапIэм и ехъулIэныгъэфIхэм и фIыщIэшхуэ хэлъщ сыт щыгъуи зи нэIэ къыттет Къарэмырзэ Барэсбий. Апхуэдэу щытхъу псалъэ яжесIэну сыхуейщ колледжым щылэжьа егъэджакIуэхэм. Нэхъыжьхэм дытрагъэуващ гъуэгуанэ пэж икIи абы тетыфын, зи къарур пэлъэщын Тхьэм дищI. Псори гугъу зыщIедгъэхьыжыр щIэблэ тэмэм дгъэсэнращи, фи цIэр фIыкIэ жыжьэ Iуну ди гуапэщ.
И махуэ лъапIэм ирихьэлIэу колледжым къыIэрыхьащ хъуэхъу тхылъхэр. Абыхэм ящыщщ КъБР-м и Парламентым, КъБР-м и пристав IуэхущIапIэм, еджапIэр къэзыухахэм, Кубань мэкъумэш къэрал университетым, Ингуш Республикэм щыIэ «Сунжа» банкым, нэгъуэщIхэми къабгъэдэкIхэр.
КИТЭ-м и тхыдэм теухуа фильм гъэщIэгъуэн ягъэхьэзырат абы щеджэхэм. ЕджапIэм къыщIигъэкIахэм къахэкIащ щIэныгъэлI нэсхэр, IэщIагъэлI Iэзэхэр, Къэбэрдей-Балъкъэрми нэгъуэщI щIыпIэхэми фIыкIэ зи цIэр къыщащIэ цIыху гъуэзэджэхэр.
— Колледжым сыщыщIэса илъэсхэр зэман нэхъ дахэ дыдэхэм ящыщщ, — жиIащ КъБР-м энергетикэмкIэ, ЖКХ-мрэ тариф политикэмкIэ и министрым и дэIэпыкъуэгъу Безниковэ Иринэ. — Сэ сфIэтэмэмщ курыт еджапIэм и ужькIэ колледжым ущIэтIысхьэныр, иужькIэ, гукъыдэж уиIэмэ, щIэныгъэ нэхъыщхьэ зэбгъэгъуэтыныр. Сезыгъэджахэм сохъуэхъу узыншэу куэдрэ тхуэпсэуну.
Пшыхьыр ягъэдэхащ КъБКъУ-м уэрэдымрэ къафэмкIэ и «Амикс» театрым, «Стимул» уэрэджыIакIуэ гупым, «Къафэ», «Каллисто» гупхэм, КИТЭ-м и студент зэчиифIэхэм.
Табыщ Динарэ.
